Liverpool anker ikke Suarez-dommen
I en uttalelse på klubbens offisielle hjemmesider heter det blant annet: - Det er på tide å legge Luis Suarez-saken bak oss og se framover, for å jobbe sammen for å bekjempe rasisme i alle former både på og utenfor banen. Dermed starter Suarez umiddelbart på den åtte kamper lange utestengelsen. Det betyr at han allerede går glipp av kveldens kamp mot Manchester City. Klubben skriver også i uttalelsen at de mener saken er bygget som en «høyst subjektiv sak mot Luis Suarez basert på en anklage som til slutt var ubekreftet», men at «det er større forhold enn hvorvidt Suarez har blitt behandlet rettferdig av FA eller ikke». Suarez har også publisert sin egen uttalelse, hvor han blant annet skriver: - Jeg kommer til å gjennomføre suspensjonen med resignasjonen til noen som ikke har gjort noe galt og som føler seg opprørt over det som har skjedd. Det kommer til å bli en tøff tid for meg, skriver Suarez. Det var i oppgjøret mellom Liverpool og Manchester United at Suarez skal ha kommet med rasistiske tilrop mot Uniteds Patrice Evra. En 115 sider lang dom redegjorde for hendelsesforløpet. Det var forventet at Liverpool kom til å anke dommen, men slik ble det altså ikke.
Liverpool kunngjorde i dag at de ikke kommer til å anke dommen mot rasismeanklagede Luis Suarez.